钦定古今图书集成/明伦汇编/氏族典/第164卷 > 《廖用贤尚友录》 > 潘徽
## 钦定古今图书集成/明伦汇编/氏族典/第164卷 > 《廖用贤尚友录》 > 潘徽

按《隋书潘徽传》：“徽字伯彦，吴郡人也。性聪敏，少受礼
于郑灼，受《毛诗》于施公，受书于张冲，讲《老》《庄》于张讥，
并通大义。尢精三史。善属文，能持论。陈尚书令江总
引致文儒之士，徽一诣总，总甚敬之。释褐新蔡王国
侍郎，选为客馆令。及陈灭，为州博士。秦孝王俊闻其
名，召为学士。尝从俊朝京师，在涂令徽于马上为赋”，
行一驿而成，名曰《述思赋》。俊览而善之。复令为《万字
文》，并遣撰集字书，名为《韵纂》，徽为序。未几，俊薨，晋王
复引为扬州博士，令与诸儒撰《江都集礼》一部。炀帝嗣位，诏徽与著作佐郎陆从典、太常博士褚亮、欧阳
询等助越公杨素撰《魏书》，会素薨而止。授京兆郡博
士。杨元感兄弟甚重之，数相来往。及元感败，凡交关
多罹其患。徽以元感故人，为帝所不悦。有司希旨，出
徽为西海郡威定县主簿，意甚不平，行至陇西，发病
卒。